Den nye finanslov, som regeringen indgik forlig med Venstre og de Konservative om tirsdag aften, sender 1,1 milliarder statslige kroner til et letbaneprojekt i Odense. Pengene skal finansiere en del af anlægsudgifterne, som i alt lyder på 2,4 milliarder kroner.

Odense Kommune regner med at påbegynde arbejdet på den 14 kilometer lange letbane allerede i 2016, hvorefter den vil stå færdig i 2020. Letbanen får i alt 26 stationer og tog, der kører med intervaller på ti minutter.

Ifølge beregninger fra Odense Kommune vil 35.600 passagerer dagligt gøre brug af letbanen i 2024. Det løber op på 11 millioner passagerer om året.

Læs også: Langsom letbane i Odense skaber tusindvis af job

Det er blandt andet på den baggrund, at det brede flertal på Christiansborg har tildelt penge til projektet. Ved at styrke den offentlige transport i Odense håber politikerne på, at flere borgere vil lade bilen stå til fordel for en tur i den mere miljøvenlige eldrevne letbane.

Det statslige tilskud vil blive udbetalt i perioden 2015 til 2020. De driftsrelaterede anlægsudgifter, dvs. kontrolcenter, togsæt osv, på 600 millioner kroner, skal Odense Kommune betale.